**Ministru kabineta noteikumu projekta**

 **“Grozījumi Ministru kabineta 2007. gada 19. jūnija noteikumos Nr. 404 “Kārtība, kādā aprēķina un maksā dabas resursu nodokli, izsniedz dabas resursu lietošanas atļauju un auditē apsaimniekošanas sistēmas””**

**sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks | Ministru kabineta noteikumu projekta “Grozījumi Ministru kabineta 2007. gada 19. jūnija noteikumos Nr. 404 “Kārtība, kādā aprēķina un maksā dabas resursu nodokli, izsniedz dabas resursu lietošanas atļauju un auditē apsaimniekošanas sistēmas”” (turpmāk – Noteikumu projekts) sagatavošanas mērķis ir precizēt kārtību, kādā aprēķina, maksā dabas resursu nodokli un sniedz informāciju par dabas resursu nodokļa aprēķinu.Noteikumu projekts pilnveidos informācijas sniegšanas kārtību un dabas resursu nodokļa aprēķināšanas un maksāšanas kārtību atbilstoši spēkā esošajam normatīvajam regulējumam par dabas resursu nodokli un piesārņojumu.Noteikumu projekts stājas spēkā Oficiālo publikāciju un tiesiskās informācijas likuma 7. panta otrajā daļā noteiktajā kārtībā. |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Noteikumu projekts nepieciešams, lai pilnveidotu informācijas sniegšanas kārtību un dabas resursu nodokļa aprēķināšanas un maksāšanas kārtību atbilstoši spēkā esošajam normatīvajam regulējumam par dabas resursu nodokli un piesārņojumu. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | *Pastāvošais tiesiskais regulējums un problēmas*Saskaņā ar Dabas resursu nodokļa likuma 3. panta pirmās daļas 3. punktu komersantiem, kuri pirmie Latvijas Republikas teritorijā sabiedriskajā ēdināšanā un mazumtirdzniecībā realizē vienreiz lietojamos galda traukus un piederumus, kas izgatavoti no plastmasas (polimēriem) un to kompozītmateriāliem (laminātiem), ir gan jāmaksā dabas resursu nodoklis, sniedzot atskaiti Valsts ieņēmumu dienestam (turpmāk – VID) atbilstoši Ministru kabineta 2007. gada 19. jūnija noteikumu Nr. 404 “Kārtība, kādā aprēķina un maksā dabas resursu nodokli, izsniedz dabas resursu lietošanas atļauju un auditē apsaimniekošanas sistēmas” (turpmāk – MKN 404) 1. pielikumā noteiktajai formai, gan pašiem jānodrošina to pārstrādes un reģenerācijas normu izpildi, sniedzot par to pārskatu Valsts vides dienestam (turpmāk – VVD) atbilstoši Ministru kabineta 2010. gada 19. oktobra noteikumu Nr. 983 “Noteikumi par izlietotā iepakojuma reģenerācijas procentuālo apjomu, reģistrēšanas un ziņojumu sniegšanas kārtību un iepakojuma definīcijas kritēriju piemērošanas piemēriem” 2. pielikumā noteiktajai formai. Vienlaikus ražotāju atbildības sistēmas ziņo par radītajiem dabas resursu nodokļa objektiem atbilstoši Ministru kabineta 2017. gada 16. augusta noteikumu Nr.480 “Noteikumi par atbrīvojuma piemērošanu no dabas resursu nodokļa samaksas par iepakojumu un vienreiz lietojamiem galda traukiem un piederumiem” (turpmāk – MKN 480) 5. pielikuma 2. punktā noteiktajai formai. MKN 404 1. pielikumā nodokļa maksātājam nav nodefinēta precīza (detalizēta) dabas resursu nodokļa objekta pozīcija, tādējādi tiek traucēta datu iegūšana, apstrāde un kontrole. Tas apgrūtina VVD  arī ziņojuma par iepakojumu sagatavošanu atbilstoši Eiropas Komisijas 2005. gada 22. marta lēmumam Nr. 2005/270/EC, ar ko nosaka datu bāzu sistēmu formātus atbilstoši Eiropas Parlamenta un Padomes Direktīvai 94/62/EK par iepakojumu un izlietoto iepakojumu[[1]](#footnote-1), jo iepakotājiem VID jāziņo radītais izlietotā papīra, koksnes un citu dabisko šķiedru iepakojuma apjoms kopā – vienā pozīcijā. Ievērojot minēto, nepieciešama ziņošanas formu vienādošana, kas attiecīgi ļautu izsekot datus par radītā vienreiz lietojamo galda trauku un piederumu apjoma izmaiņām.Saskaņā ar likuma “Par piesārņojumu” 23. panta otro daļu no 2020. gada 1. aprīļa VVD reģistrē C kategorijas piesārņojošo darbību. Tikmēr MKN 404 norādīts C kategorijas piesārņojošas darbības apliecinājums. Ievērojot minēto, ir nepieciešami tehniski grozījumi MKN 404.Ievērojot, ka sadedzināšanas iekārtām, kas atbilst C kategorijas piesārņojošām darbībām līdz šim izmantotā putekļu jeb daļiņu emisiju aprēķinu pieeja ir novecojusi, un operatori veic dabas resursu nodokļa maksājuma aprēķinus par emisijām, kas neatspoguļo reālo situāciju mūsdienās, 2021. gada 7. janvārī ir pieņemti jauni Ministru kabineta noteikumi Nr. 17 “Noteikumi par gaisa piesārņojuma ierobežošanu no sadedzināšanas iekārtām” (turpmāk – MKN 17). MKN 17 aizvieto Ministru kabineta 2004. gada 14. decembra noteikumus Nr. 1015 “Vides prasības mazo katlumāju apsaimniekošanai” un precizē emisiju aprēķinu metodiku un izmantotos emisiju faktorus C kategorijas sadedzināšanas iekārtām. Jaunie emisiju faktori ļauj aprēķināt kopējo putekļu jeb daļiņu apjomu un tie nenosaka emisijas faktorus, kas ļautu atsevišķi aprēķināt tikai daļiņu PM10 apjomu. Ievērojot minēto, MKN 404 nepieciešams precizēt, kādā veidā C kategorijas sadedzināšanas iekārtu operatori varēs turpmāk veikt par daļiņu PM10 emisiju maksājamā dabas resursu nodokļa aprēķinu. Latvijas Republikas Saeima 2018. gada 26. aprīlī ir pieņēmusi grozījumus (Likums “Grozījumi Dabas resursu nodokļa likumā” stājies spēkā 2018. gada 23. maijā)[[2]](#footnote-2) Dabas resursu nodokļa likumā attiecībā uz vārda “oksonoārdāmā plastmasa” izslēgšanu, kas stājies spēkā 2018. gada 1. jūlijā. Ievērojot minēto, nepieciešams svītrot atsauces uz oksonoārdāmo plastmasu arī MKN 404.Latvijas Republikas Saeima 2020. gada 23. novembrī ir pieņēmusi grozījumus (Likums “Grozījumi Dabas resursu nodokļa likumā” stājies spēkā 2021. gada 1. janvārī)[[3]](#footnote-3) Dabas resursu nodokļa likumā attiecībā uz dabas resursu nodokļa likmes apmēru C kategorijas piesārņojošo darbību veikšanai. Paredzēts pakāpeniski paaugstināt fiksēto nodokļa maksājumu par C kategorijas piesārņojošo darbību emisijām, ja normatīvajos aktos nav noteiktu nosacījumu un nav arī iespējams aprēķināt piesārņojošo vielu apjomu, – no 71,14 līdz 250 *euro* (2021. gadā 178 *euro*, 2022. gadā 200 *euro* un 2023. gadā 250 *euro*) Ievērojot minēto, MKN 404 noteiktais nodokļa maksājums par C kategorijas piesārņojošo darbību veikšanu, ja vides aizsardzības normatīvajos aktos nav noteiktu nosacījumu un nav arī iespējams aprēķināt piesārņojošo vielu apjomu, – 71,14 *euro* gadā, vairs nav aktuāls.Vides aizsardzības un reģionālās attīstības ministrija (turpmāk – VARAM) izstrādā Plastmasu saturošu izstrādājumu likumprojektu (izsludināts Valsts sekretāru sanāksmē 2020. gada 5. novembrī, VSS-948[[4]](#footnote-4)) (turpmāk – Likumprojekts), lai nodrošinātu Eiropas Parlamenta un Padomes 2019. gada 5. jūnija direktīvas (ES) 2019/904 par konkrētu plastmasas izstrādājumu ietekmes uz vidi samazināšanu[[5]](#footnote-5) prasību pārņemšanu Latvijas Republikas normatīvajos aktos. Likumprojekta prasības ir attiecināmas uz konkrētiem plastmasu saturošiem izstrādājumiem, tai skaitā uz vienreiz lietojamiem galda traukiem un piederumiem. MKN 404 48. punktā ir uzskaitīti vienreiz lietojamie galda trauki un piederumi, kuru sarakstu ir nepieciešams aktualizēt, papildinot ar ēdiena traukiem un maisamkociņiem.Papildus MKN 404 48. punktu un 57.3. apakšpunktu nepieciešams precizēt atbilstoši Iepakojuma likuma 1. panta 13. punktā ietvertajam jēdzienam “kompozīta iepakojums”. *Noteikumu projekta mērķis un būtība*Noteikumu projekta mērķis ir precizēt kārtību, kādā aprēķina, maksā dabas resursu nodokli un sniedz informāciju par dabas resursu nodokļa aprēķinu.Ar Noteikumu projektu:1. MKN 404 1. pielikuma II. sadaļa tiek izteikta jaunā redakcijā, precizējot preču un izstrādājumu iepakojuma uzskaites prasības. Lai pilnveidotu ziņošanas prasības, MKN 404 1. pielikuma II. sadaļā noteiktā ziņošanas forma tiek vienādota ar MKN 480 5. pielikuma 2. punktā noteikto ziņošanas formu.
2. C kategorijas piesārņojošas darbības apliecinājums tiek aizstāts ar C kategorijas piesārņojošas darbības reģistrāciju, ievērojot to, ka saskaņā ar likuma “Par piesārņojumu” 23. panta otro daļu Valsts vides dienests reģistrē C kategorijas piesārņojošo darbību, nevis izsniedz C kategorijas piesārņojošas darbības apliecinājumu.
3. lai C kategorijas piesārņojošās darbības veicējs varētu aprēķināt dabas resursu nodokli par daļiņu PM10 emisijas apjomu gaisā, MKN 404 tiek noteikts, ka C kategorijas piesārņojošām darbībām daļiņu PM10 emisijas apjomu gaisā dabas resursu nodokļa maksātājs aprēķina, piemērojot normatīvajos aktos par gaisa piesārņojuma ierobežošanu no sadedzināšanas iekārtām noteikto aprēķinu metodiku kopējo putekļu jeb daļiņu emisiju gaisā aprēķināšanai. Kopējo putekļu jeb daļiņu emisiju gaisā aprēķinu metodika noteikta MKN 17.
4. ievērojot likumu “Grozījumi Dabas resursu nodokļa likumā”, kas stājies spēkā 2018. gada 23. maijā un ar kuru tiek grozīts deleģējums oksonoārdāmajai plastmasai, MKN 404 tiek svītrota oksonoārdāmā plastmasa. Papildus MKN 404 18. punktā tiek svītroti vārdi “katru gadu”, jo nodokļa maksātājam nav jāsniedz tukši pārskati, kā arī tiek precizēts, ka dabas resursu nodokļa samaksu veic par iepriekšējā ceturksnī Latvijas Republikā realizētām vai savas saimnieciskās darbības nodrošināšanai izmantotām uguņošanas ierīcēm.
5. MKN 404 48. punktā noteikto vienreiz lietojamo galda trauku un piederumu veidu saraksts tiek precizēts atbilstoši Likumprojekta prasībām.
6. MKN 404 48. punkts un 57.3. apakšpunkts precizēts atbilstoši Iepakojuma likuma 1. panta 13. punktam.
 |
| 3. | Projekta izstrādē iesaistītās institūcijas un publiskas personas kapitālsabiedrības | VARAM.  |
| 4. | Cita informācija | Nav. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Dabas resursu nodokļa maksātāji.  |
| 2. | Tiesiskā regulējuma ietekme uz tautsaimniecību un administratīvo slogu | Noteikumu projektam kopumā būs pozitīva ietekme uzņēmējdarbības vidi, tai skaitā uz maziem, vidējiem uzņēmumiem, mikrouzņēmumiem un jaunuzņēmumiem, vidi, jo tas nodrošinās skaidrāku dabas resursu nodokļa aprēķinu un maksāšanas kārtību.Noteikumu projektam nav ietekmes uz veselību, konkurenci, nevalstiskajām organizācijām, Nacionālā attīstības plāna rādītājiem mikrolīmenī vai makrolīmenī.Sabiedrības grupām un institūcijām Noteikumu projekta tiesiskais regulējums nemaina tiesības un pienākumus, kā arī veicamās darbības. |
| 3. | Administratīvo izmaksu monetārs novērtējums |  Noteikumu projekts šo jomu neskar. |
| 4. | Atbilstības izmaksu monetārs novērtējums |  Noteikumu projekts šo jomu neskar. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Noteikumu projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Noteikumu projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Noteikumu projekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Saskaņā ar Ministru kabineta 2009. gada 25. augusta noteikumu Nr. 970 “Sabiedrības līdzdalības kārtība attīstības plānošanas procesā” 7.4.1 apakšpunktu, sabiedrības pārstāvji ir aicināti līdzdarboties, rakstiski sniedzot viedokli par Noteikumu projektu tā izstrādes stadijā. |
| 2. | Sabiedrības līdzdalība projekta izstrādē | Noteikumu projekts 2021. gada 26. februārī publicēts VARAM tīmekļvietnē [www.varam.gov.lv](http://www.varam.gov.lv), sadaļās “Normatīvo aktu projekti vides aizsardzības jomā” un “Paziņojumi par līdzdalības iespējām attīstības plānošanas dokumenta vai tiesību akta izstrādes procesā”, kā arī Valsts kancelejas tīmekļvietnē [www.mk.gov.lv](http://www.mk.gov.lv), sadaļā “Ministru kabineta diskusiju dokumenti”, sniedzot ieinteresētajām personām iespēju izteikt viedokli un iesniegt priekšlikumus. |
| 3. | Sabiedrības līdzdalības rezultāti | Sabiedrības līdzdalības ietvaros par Noteikumu projektu un tā anotāciju netika saņemti sabiedrības viedokļi. |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | VVD, VID. |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem |  Noteikumu projekts šo jomu neskar. |
| 3. | Cita informācija | Nav. |

Vides aizsardzības un

reģionālās attīstības ministrs A. T. Plešs

Gāga 67026518

kristine.gaga@varam.gov.lv

1. Lēmums pieejams tīmekļvietnē: <https://eur-lex.europa.eu/legal-content/LV/TXT/HTML/?uri=CELEX:32005D0270&from=EN> [↑](#footnote-ref-1)
2. Pieejams tīmekļvietnē: <https://likumi.lv/ta/id/298834-grozijumi-dabas-resursu-nodokla-likuma> [↑](#footnote-ref-2)
3. Pieejams tīmekļvietnē: <https://likumi.lv/ta/id/319387-grozijumi-dabas-resursu-nodokla-likuma> [↑](#footnote-ref-3)
4. Pieejams tīmekļvietnē: <http://tap.mk.gov.lv/lv/mk/tap/?pid=40493901> [↑](#footnote-ref-4)
5. Direktīva pieejama tīmekļvietnē: <https://eur-lex.europa.eu/legal-content/lv/TXT/?uri=CELEX%3A32019L0904> [↑](#footnote-ref-5)